text: El Bàsquet Endavant reprèn la competició amb victòries dels equips femenins i derrota del masculí - vilanovainformacio.cat - Portal de Comunicació de Vilanova del Camí
  El club Bàsquet Endavant Vilanova del Camí ha reprès la competició, assolint dues victòries dels equips femenins, malgrat la derrota del masculí. L'equip júnior femení va començar la segona fase de la competició de manera immillorable, amb una contundent victòria per 84 a 41 davant el CB Gavà.
  Magnífic partit de les noies, amb un joc d'atac espectacular, bona defensa, concentració total i un joc en equip coral amb totes les noies anotant.
  Un inici perfecte del partit va desbordar a un bon equip com es el Gavà que no va poder fer res davant l'allau de joc de les jugadores locals que van batre el rècord d'anotació aquesta temporada.
  Per l'equip vilanoví van jugar: Berta Sánchez (5), Clàudia Pérez (18), Lucía Moreno (14), Clàudia Nuncio (20), Anna Palacios (2), María Palacios (13), Irene Leno (7) i Ana Lozano (5). Entrenador: Carlos Fratila.
  Els parcials foren: 23-11, 19-6, 22-18 i 20-6.
  Partit irregular del júnior masculí contra La Llagosta
  A continuació l'equip júnior masculí va perdre el seu primer partit d'aquesta segona fase davant el CB La Llagosta, per 35 a 58.
  Partit irregular dels nois amb estones de bon joc i d'altres de descontrol. El primer quart va ser molt igualat, però al segon la falta d'anotació (amb només 2 punts) va establir la tònica del que faltava de partit.
  Tot i així, els vilanovins no van abaixar els braços i van plantar cara durant la resta del partit, davant un rival molt fort físicament.
  Van jugar pel club Endavant: Marc Valero, Gregor Palacio (2), Gerard Antolín (3), Quim Cobos (4), Eric Alabau (12), Víctor Larrache (5), Gino Paoli Chacón (7), Marcos García (2) i Marouan Hammich. Entrenador: Marc Couso.
  Els parcials van ser: 15-17, 2-15, 11-11 i 7-15.
  L'equip sènior femení guanya sense patir al CB Berga
  Finalment diumenge les noies del sènior van guanyar amb facilitat al CB Berga per 75 a 44. Un parcial de sortida de 16 a 2 en els primers 4 minuts va deixar palès que seria un enfrontament desequilibrat. El parcial final del primer quart, 34-13, va confirmar la superioritat de les vilanovines.
  Durant la resta del partit, les diferències van rondar la trentena de punts i no es va patir mai pel resultat.
  Van jugar pel club vilanoví: Clara Bargalló (14), Clàudia Miramunt (11), Marina Palmés (8), Mariona Barral (5), Èlia Díez (9), Arian Vidal (2), Clara Roca (2), Núria Torrens (21), Marta Gou i Marta Lladò (3). Entrenador: Samuel Laguarta.
  Els parcials van ser: 34-13, 18-12, 17-7 i 6-12.
  El pròxim dissabte 19 de gener, a les 17.30 h, el CB Regina Carmeli rebrà al Bàsquet Endavant Júnior masculí Restaurante Marisqueria Macael. L'endemà diumenge, 20 de gener, a les 10.30 h, el Vilanova del Camí Bàsquet Endavant júnior femení English Corner es desplaça també a casa del BC Sant Joan Despí. I a les 16 h, el sènior femení Previcat jugarà a la pista del Petropinto Asfe Sallent.